## Uredba o osnivanju Hrvatskog zavoda za toksikologiju

### NN 101/1997 (29.9.1997.), Uredba o osnivanju Hrvatskog zavoda za toksikologiju

# **VLADA REPUBLIKE HRVATSKE**

Na temelju članka 12. Zakona o ustanovama ("Narodne novine", broj 76/93)
i članka 34. stavka 1., a u svezi s člankom 94. Zakona o zdravstvenoj zaštiti
("Narodne novine", broj 1/97 - pročišćeni tekst), Vlada Republike Hrvatske
je na sjednici održanoj 25. rujna 1997. godine donijela

## **UREDBU**

### **O OSNIVANJU HRVATSKOG ZAVODA ZA TOKSIKOLOGIJU**

Članak 1.

Ovom Uredbom osniva se zdravstvena ustanova pod nazivom Hrvatski zavod
za toksikologiju.

Članak 2.

Sjedište Hrvatskog zavoda za toksikologiju je u Zagrebu, Martićeva 63a.

Članak 3.

Djelatnosti Hrvatskog zavoda za toksikologiju (u daljnjem tekstu: Ustanova)
jesu:

- ispituje otrovne tvari u zraku, vodi, tlu, rijekama, moru, biljnom
i životinjskom svijetu, ljudskoj i stočnoj hrani, u redovitim uvjetima,
u izvanrednim događajima ili pri sumnji na izvanredni događaj i predlaže
mjere zaštite,

- planira i nadzire provođenje mjera zaštite života i zdravlja ljudi
i zaštite okoliša od štetnog djelovanja otrovnih tvari pri redovitom korištenju,
odnosno u slučajevima izvanrednog događaja s posljedicama ili sa sumnjom
na izvanredni događaj,

- prati i vodi evidencije o otrovnim tvarima koje se proizvode, uvoze,
nabavljaju, prevoze, koriste, odlažu ili uklanjaju, izvoze, o osobama koje
rade s otrovnim tvarima te poduzima i obavlja druge odgovarajuće mjere
iz svojega djelokruga rada,

- obavlja dopunsko stručno osposobljavanje za rad s otrovnim tvarima
te provjeru dopunske stručne osposobljenosti,

- ispituje otrove u humanom biološkom materijalu kod sumnje na otrovanje
osoba,

- prati akutna i kronična otrovanja osoba u suradnji s Hrvatskim zavodom
za javno zdravstvo te o istom vodi očevidnike,

- daje toksikološka mišljenja u postupku izdavanja odobrenja za prijevoz
otrova preko državne granice ili teritorija Republike Hrvatske.

Članak 4.

Za potrebe osnivanja i početak rada Ustanove osigurana su sredstva iz
državnog proračuna u iznosu od 100.000 kn.

Članak 5.

Osnivač za obavljanje djelatnosti Ustanove osigurava prostor i opremu
sklapanjem ugovora o zakupu s Domom zdravlja Medveščak, Zagreb.

Članak 6.

Sredstva za rad Ustanova ostvaruje obavljanjem svoje djelatnosti i iz
drugih izvora temeljem važećih propisa.

Članak 7.

Tijela Ustanove su Upravno vijeće, ravnatelj, Stručno vijeće i Etičko
povjerenstvo Ustanove.

Članak 8.

Upravno vijeće upravlja Ustanovom.

Upravno vijeće ima devet članova.

U Upravno vijeće imenuju se predstavnici propisani člankom 49. stavkom
2. Zakona o zdravstvenoj zaštiti.

Osnivač imenuje 5 članova Upravnog vijeća na prijedlog ministra zdravstva.

Upravno vijeće ima nadležnost iz članka 50. Zakona o zdravstvenoj zaštiti.

Članak 9.

Ravnatelja Ustanove imenuje Upravno vijeće uz suglasnost ministra zdravstva
na vrijeme od četiri godine.

Ravnatelj organizira i vodi rad i poslovanje Ustanove, predstavlja i
zastupa Ustanovu i odgovoran je za zakonitost njenog rada.

Članak 10.

Stručno vijeće Ustanove je savjetodavno tijelo ravnatelju.

Stručno vijeće imenuje ravnatelj i sačinjavaju ga najmanje voditelji
zdravstvenih djelatnosti Ustanove.

Stručno vijeće ima nadležnost iz članka 60. Zakona o zdravstvenoj zaštiti.

Članak 11.

Etičko povjerenstvo Ustanove jest tijelo koje osigurava obavljanje djelatnosti
Ustanove na načelima medicinske etike i deontologije.

Etičko povjerenstvo imenuje Upravno vijeće Ustanove i sačinjava ga pet
članova.

Etičko povjerenstvo ima nadležnost iz članka 52. Zakona o zdravstvenoj
zaštiti.

Članak 12.

Ustanova odgovara za obveze cijelom svojom imovinom.

Osnivač Ustanove solidarno i neograničeno odgovara na njene obveze.

Članak 13.

Ustanova ne može bez suglasnosti ministra zdravstva steći, opteretiti
ili otuđiti nekretninu i drugu imovinu čija je vrijednost veća od 1.000.000
kn.

Članak 14.

Ako u obavljanju svoje djelatnosti Ustanova ostvari dobit, ta se dobit
upotrebljava isključivo za obavljanje i razvoj djelatnosti Ustanove.

O upotrebi dobiti iz stavka 1. ovoga članka Odluku donosi Upravno vijeće.

Članak 15.

Ustanova se prije početka rada upisuje u sudski registar.

Upisom u sudski registar Ustanova stječe svojstvo pravne osobe.

Ustanova ne može započeti s radom dok ministar zdravstva rješenjem ne
utvrdi da su ispunjeni uvjeti za početak rada s obzirom na prostor, djelatnike
i medicinsko-tehničku opremu.

Članak 16.

Upravno vijeće donosi Statut u roku od 60 dana od dana upisa Ustanove
u sudski registar.

Članak 17.

Ova Uredba stupa na snagu osmoga dana od dana objave u "Narodnim novinama".

Klasa: 510-01/97-01/13
Urbroj: 5030104-97-1
Zagreb, 25. rujna 1997.

Predsjednik
**mr. Zlatko Mateša,** v. r.

Uredba, NN 101/1997-1574